/* KOM/2011/0299 lõplik - NLE 2011/0132 */ NÕUKOGU DIREKTIIV, millega muudetakse nõukogu direktiivi 1999/31/EÜ seoses jäätmetena käsitatava metallilise elavhõbeda ladustamise erikriteeriumidega Ettepanek NÕUKOGU DIREKTIIV, millega muudetakse nõukogu direktiivi 1999/31/EÜ seoses jäätmetena käsitatava metallilise elavhõbeda ladustamise erikriteeriumidega





SELETUSKIRI 1. ETTEPANEKU TAUST Määruse (EÜ) nr 1102/2008[1] artiklis 2 on sätestatud, et neljast peamisest allikast saadud elavhõbedat käsitatakse jäätmetena ning need kõrvaldatakse viisil, mis on inimeste tervisele ja keskkonnale ohutu. Artikli 3 kohaselt võib metallilist (vedelat) elavhõbedat erandina direktiivi 1999/31/EÜ[2] artikli 5 lõike 3 punktist a vahe- või püsiladustada metallilise elavhõbeda kõrvaldamiseks kohandatud soolakaevandustes või sügavale maa-alla kaljusse rajatud hoidlasse või vaheladustada metallilise elavhõbeda vaheladustamiseks ettenähtud maapealses rajatises. Artikli 4 lõikes 3 on sätestatud, et sellistele rajatistele kehtestatavad nõuded ja vastuvõtukriteeriumid võetakse vastu direktiivi 1999/31/EÜ artiklis 16 osutatud komiteemenetlusega ning kõnealuse direktiivi I, II ja III lisa muudatustena. Ladustamiskohustus (samuti määruse artikli 1 kohane ekspordikeeld) jõustus 15. märtsil 2011. Ladustamiskriteeriume käsitleva asjakohase ettepaneku ettevalmistamiseks tellis komisjon (keskkonna peadirektoraat) ettevõttelt BiPRO GmbH uuringu „Requirements for facilities and acceptance criteria for the disposal of metallic mercury” (Metallilise elavhõbeda kõrvaldamise rajatistele kehtestatud nõuded ja metallilise elavhõbeda vastuvõtu kriteeriumid). Lõpparuanne esitati aprillis 2010[3]. 2. HUVITATUD ISIKUTEGA KONSULTEERIMISE TULEMUSED Tuginedes uuringu tulemustele ja muudele andmetele, koostas komisjon töödokumendina esialgse kriteeriumide eelnõu ning esitas selle juunis 2010 liikmesriikide ekspertidele, kes said esitada märkusi kuni 3. septembrini 2010. Konsulteerimise käigus selgus, et seoses püsiladustamisega on vaja täiendavalt uurida metallilise elavhõbeda käitumist pikaajalisel maa-alusel ladustamisel, et määrata kindlaks püsiladustamise mõistlikud ja teadmispõhised nõuded. Komisjon jätkas tihedas koostöös liikmesriikide ekspertidega metallilise elavhõbeda vaheladustamise kriteeriumide ettevalmistamist. Püsiladustamise kriteeriumidega seotud küsimused vaadatakse läbi kohe, kui teadmistebaas täieneb, võttes arvesse teavet liikmesriikidelt, kes võivad välja arendada ladustamisvõimalused ning kes praegu hindavad riiklikul tasandil keskkonnaohutust. Esimeses konsultatsioonivoorus saadud märkuste põhjal arutati muudetud töödokumenti mitteametlikul kohtumisel jäätme- ja elavhõbeda valdkonna ekspertidega 6. oktoobril 2010. Dokument koos täiendavate märkuste ja vastuvõetud muudatusettepanekutega esitati aruteluks (hääletamiseta) direktiivi 1999/31/EÜ (prügilate kohta) alusel loodud teaduse ja tehnika arenguga kohandamise komiteele 10. detsembril 2010. Võttes arvesse ühe liikmesriigi analüüsi reservatsiooni ning kahe teise liikmesriigi märkusi, mis lisati muudetud versioonile, oli dokument vastuvõetav kõigile osavõtjatele. Komisjon viis töödokumendi sisu koos eespool nimetatud muudatustega sisse seadusandlusega seotud dokumenti – komisjoni direktiivi eelnõusse, millega muudetakse nõukogu direktiivi 1999/31/EÜ seoses jäätmetena käsitatava metallilise elavhõbeda ladustamise erikriteeriumidega. Direktiivi eelnõu esitati kirjaliku menetluse teel hääletamiseks 11. veebruaril 2011 direktiivi 2008/98/EÜ artikli 39 alusel loodud (ja vahepeal ümber nimetatud) teaduse ja tehnika arenguga kohandamise ning jäätmeid käsitlevate direktiivide rakendamise komiteele. Eelnõu sisaldas viidet liikmesriikide koostatavatele vastavustabelitele. Kuna põhiakt (prügiladirektiiv) ei sisalda sellist viidet, ei peetud asjakohaseks lisada seda muutmisakti. Seepärast alustati 7. märtsil 2011 eelnõu muudetud versiooni suhtes uuesti kirjalikku menetlust. 30-päevase hääletamisperioodi lõpuks (5. aprill 2011) ei saadud kvalifitseeritud häälteenamust (241 poolthäält, 75 vastuhäält, 29 erapooletut). Nõukogu otsuse 1999/468/EÜ (millega kehtestatakse komisjoni rakendusvolituste kasutamise menetlused) artikli 5a lõike 4 kohaselt esitab komisjon võetavate meetmete kohta seepärast ettepaneku nõukogule. 3. ETTEPANEKU ÕIGUSLIK KÜLG Ettepaneku kohaselt lisatakse konkreetseid metallilise elavhõbeda ladustamise tingimusi käsitlev jagu prügiladirektiivi I, II ja III lisale. Direktiivi ja selle lisade struktuuri ei muudeta. 2011/0132 (NLE) Ettepanek NÕUKOGU DIREKTIIV, millega muudetakse nõukogu direktiivi 1999/31/EÜ seoses jäätmetena käsitatava metallilise elavhõbeda ladustamise erikriteeriumidega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 191, võttes arvesse Euroopa Komisjoni ettepanekut, olles edastanud seadusandliku akti eelnõu liikmesriikide parlamentidele, toimides seadusandliku erimenetluse kohaselt ning arvestades järgmist: 1. Määrusega (EÜ) nr 1102/2008 on sätestatud, et erandina nõukogu 26. aprilli 1999. aasta direktiivi 1999/31/EÜ (prügilate kohta)[4] artikli 5 lõike 3 punktist a võib jäätmetena käsitatavat metallilist elavhõbedat sobivas mahutis vaheladustada kauem kui üks aasta või püsiladustada teatavat liiki prügilates. 2. Jäätmetena käsitatava metallilise elavhõbeda ladustamist reguleeritakse juba jäätmekäitlust käsitlevate Euroopa Liidu õigusaktidega. 3. Jäätmetena käsitatava metallilise elavhõbeda ladustamisele kuni üheks aastaks on Euroopa Parlamendi ja nõukogu 19. novembri 2008. aasta direktiivi 2008/98/EÜ (mis käsitleb jäätmeid ja millega tunnistatakse kehtetuks teatud direktiivid)[5] artikliga 23 kehtestatud loanõue. 4. Määruse (EÜ) nr 1102/2008 artikli 3 lõike 1 kohaselt kohaldatakse direktiivi 1999/31/EÜ ja nõukogu 19. detsembri 2002. aasta otsust 2003/33/EÜ (millega kehtestatakse jäätmete prügilatesse vastuvõtmise kriteeriumid ja kord direktiivi 1999/31/EÜ artikli 16 ja II lisa kohaselt)[6] rajatistele, kus metallilist elavhõbedat ladustatakse kauem kui üks aasta. 5. See tähendab eelkõige seda, et kõikidele rajatistele, kus metallilist elavhõbedat ladustatakse kauem kui üks aasta, on direktiivi 1999/31/EÜ artiklite 7, 8 ja 9 kohaselt vaja luba ning et sellistele rajatistele kehtivad kõnealuse direktiivi artiklis 12 sätestatud kontrolli- ja seirenõuded, ning samuti seda, et maa-alusele ladustamisele kohaldatakse otsuse 2003/33/EÜ A liites sätestatud ohutushinnangu nõuet. 6. Lisaks sellele kehtivad kõnealustele rajatistele direktiivis 2008/98/EÜ sätestatud üldised arvestuse pidamise sätted. 7. Peale selle kohaldatakse määruse (EÜ) nr 1102/2008 artikli 3 lõikes 2 osutatud vaheladustamisele maapealses rajatises nõukogu 9. detsembri 1996. aasta direktiivi 96/82/EÜ ohtlike ainetega seotud suurõnnetuste ohu ohjeldamise kohta[7]. 8. Osutatud sätetega ei hõlmata siiski täiel määral metallilise elavhõbeda eriomadusi ning seetõttu on vaja täiendavaid nõudeid. 9. Nimetatud täiendavate nõuete kehtestamisel tuleks arvesse võtta metallilise elavhõbeda ohutu kõrvaldamise võimalustega, sealhulgas tahkestamisega seotud uuringuid. Keskkonnahoidlikud tahkestamisvõimalused on edasi arenenud, kuid on veel liiga vara otsustada nende võimaluste laialdaseks kasutamiseks kõlblikkuse üle. 10. On vaja täiendavalt hinnata metallilise elavhõbeda käitumist pikaajalisel maa-alusel ladustamisel, et määrata kindlaks püsiladustamise mõistlikud ja teadmispõhised nõuded. Käesoleva direktiiviga kehtestatud nõuded peaksid seetõttu piirduma vaheladustamisega ning neid tuleks pidada asjakohaseks ja metallilise elavhõbeda turvalise ladustamise parimat võimalikku tehnikat kajastavaks kuni viie aasta pikkuse ajavahemiku vältel. 11. Seepärast tuleks direktiivi 1999/31/EÜ vastavalt muuta, ON VASTU VÕTNUD KÄESOLEVA DIREKTIIVI: Artikkel 1 Direktiivi 1999/31/EÜ I, II ja II lisa muudetakse vastavalt käesoleva direktiivi lisale. Artikkel 2 1. Liikmesriigid jõustavad käesoleva direktiivi täitmiseks vajalikud õigusnormid hiljemalt 15. märtsiks 2012. Nad edastavad kõnealuste normide teksti viivitamata komisjonile. Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid. 2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti. Artikkel 3 Käesolev direktiiv jõustub kahekümnendal päeval pärast selle avaldamist Euroopa Liidu Teatajas . Artikkel 4 Käesolev direktiiv on adresseeritud liikmesriikidele. Brüssel, Nõukogu nimel eesistuja LISA Direktiivi 1999/31/EÜ I, II ja III lisa muudetakse järgmiselt: 1) I lisasse lisatakse järgmine punkt: „8. Metallilise elavhõbeda vaheladustamine Metallilise elavhõbeda vaheladustamisele enamaks kui üheks aastaks kohaldatakse järgmisi nõudeid: - metallilist elavhõbedat ladustatakse muudest jäätmetest eraldi; - mahuteid hoitakse kogumisreservuaaris, mis on kaetud sobiva mõradeta ja pideva kattekihiga, on metallilise elavhõbeda suhtes lekkekindel ning mille maht on ladustatava elavhõbedakoguse jaoks piisav; - hoidla on varustatud insenertehniliste või looduslike tõketega, mis on piisavad selleks, et kaitsta keskkonda elavhõbedaheite eest ja hoidla kogumismaht on piisav kogu ladustatava elavhõbedakoguse jaoks; - hoidla põrand on kaetud elavhõbedakindla hermeetikuga. Põrand on kallaku ja kogumiskaevuga; - hoidla on varustatud tuletõrjesüsteemiga; - ladustatakse nii, et iga mahutit oleks võimalik kergesti üles leida.” 2) II lisasse lisatakse järgmine punkt: „6. Metallilise elavhõbedaga seotud erinõuded Metallilise elavhõbeda vaheladustamisele enamaks kui üheks aastaks kohaldatakse järgmisi nõudeid: A. Elavhõbeda koostis Metalliline elavhõbe peab vastama järgmisele kirjeldusele: - elavhõbedasisaldus on suurem kui 99,9 massiprotsenti; - ei sisalda lisandeid, mis võiksid korrodeerida süsinikterast või roostevaba terast (nt lämmastikhappe lahus, kloriidisoolade lahused). B. Mahuti Metallilise elavhõbeda ladustamiseks kasutatavad mahutid on korrosiooni- ja põrutuskindlad. Seepärast peavad need olema keevisõmblusteta. Mahutid vastavad eelkõige järgmisele kirjeldusele: - mahuti materjal: süsinikteras (vähemalt ASTM A36) või roostevaba teras (AISI 304, 316L); - mahutid on gaasi- ja vedelikukindlad; - mahuti väliskiht on ladustamistingimuste suhtes vastupidav; - mahuti on projekteeritud nii, et suudab läbida kukkumiskatse ja lekkekindluse katsed, mida on kirjeldatud ÜRO ohtlike kaupade veo soovituste katsete ja kriteeriumide käsiraamatu (UN Recommendations on the Transport of Dangerous Goods, Manual of Tests and Criteria) peatükkides 6.1.5.3 ja 6.1.5.4. Mahuti suurim täitmise suhtarv on 80 % mahust, et tagada piisav vabamaht ja vältida mahuti lekkimahakkamist või püsivat deformatsiooni, kui vedelik kõrge temperatuuri tõttu paisub. C. Vastuvõtumenetlus Vastu võetakse ainult selliseid mahuteid, millel on tunnistus, et need vastavad käesolevas punktis sätestatud nõuetele. Vastuvõtumenetlus hõlmab järgmist: - vastu võetakse üksnes sellist metallilist elavhõbedat, mis vastab eespool esitatud vastuvõtu miinimumkriteeriumidele; - mahutit kontrollitakse enne ladustamist visuaalselt; kahjustatud, lekkivat või korrodeerunud mahutit vastu ei võeta; - mahutil on kulumiskindel pitser (stantsitud), millel on märgitud mahuti tunnusnumber, materjal, tühikaal, tootja andmed ja valmistamise kuupäev; - mahutil on püsivalt kinnitatud plaat, millele on märgitud tunnistuse tunnusnumber. D. Tunnistus Alapunktis C osutatud tunnistusele on märgitud järgmised andmed: - jäätmetekitaja nimi ja aadress; - mahuti täitmise eest vastutava isiku nimi ja aadress; - täitmise aeg ja koht; - elavhõbeda kogus; - elavhõbeda puhtuseaste ja vajaduse korral lisandite kirjeldus, sealhulgas analüüsiaruanne; - kinnitus, et mahuteid on kasutatud eranditult üksnes elavhõbeda transpordiks või ladustamiseks; - mahutite tunnusnumbrid; - muud erimärkused. Tunnistuse annab välja jäätmetekitaja või selle puudumise korral jäätmetekitaja juhtimise eest vastutav isik.” 3) III lisasse lisatakse järgmine punkt: „6. Metallilise elavhõbedaga seotud erinõuded Metallilise elavhõbeda vaheladustamisele enamaks kui üheks aastaks kohaldatakse järgmisi nõudeid: A. Seire-, kontrolli- ja hädaolukorra nõuded Hoidlasse paigaldatakse elavhõbedaaurude pidevseiresüsteem, mille tundlikkus on vähemalt 0,02 mg elavhõbedat/m³. Andurid pannakse kogumiskoha põrandale ja lae alla. Seiresüsteemi kuulub visuaalne ja akustiline häiresüsteem. Süsteemi hooldatakse kord aastas. Volitatud isik kontrollib visuaalselt hoidlat ja mahuteid vähemalt kord kuus. Kui tuvastatakse leke, võtab käitaja viivitamata kõik vajalikud meetmed, et vältida elavhõbedaheidet keskkonda ja taastada elavhõbedahoidla ohutus. Igasugust leket loetakse artikli 12 punktis b osutatud oluliseks negatiivseks keskkonnamõjuks. Hoidlas on olemas hädaolukorra lahendamise plaan ja metallilise elavhõbeda käsitlemiseks vajalikud kaitsevahendid. B. Andmete säilitamine Kõik dokumendid, mis sisaldavad II lisa punktis 6 ja käesoleva punkti alapunktis A osutatud teavet, sealhulgas mahutiga kaasas olev tunnistus ning dokumendid, milles käsitletakse metallilise elavhõbeda hoidlast väljaviimist ja ärasaatmist pärast vaheladustamist ning sihtkohta ja kavandatavat käitlemist, kuuluvad säilitamisele vähemalt kolm aastat pärast ladustamise lõppu.” [1] Euroopa Parlamendi ja nõukogu määrus (EÜ) nr 1102/2008, 22. oktoober 2008, metallilise elavhõbeda ning teatavate elavhõbedaühendite ja -segude ekspordi keelustamise ja metallilise elavhõbeda ohutu ladustamise kohta (EMPs kohaldatav tekst), ELT L 304, 14.11.2008, lk 75. [2] Nõukogu direktiiv 1999/31/EÜ, 26. aprill 1999, prügilate kohta (EÜT L 182, 16.7.1999, lk 1). [3] Uuring on kättesaadav veebisaidil http://ec.europa.eu/environment/chemicals/mercury/ [4] EÜT L 182, 16.7.1999, lk 1. [5] ELT L 312, 22.11.2008, lk 3. [6] EÜT L 11, 16.1.2003, lk 27. [7] EÜT L 10, 14.1.1997, lk 13.